უნივერსიტეტის ღონისძიებების პორტალი

რუსუდან გოცირიძის საჯარო ლექცია: კეისრისა კეისარს, ღმერთისა ღმერთს
2016-12-02 19:00 (Asia/Dubai)
2 დეკემბერს, პარასკევს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“, ლიბერალიზმის სასწავლო ცენტრის ორგანიზებით, ილიას სახელმწიფო უნივერსიტეტის მაგისტრი, თეოლოგი რუსუდან გოცირიძე, წაიკითხავს საჯარო ლექციას: „კეისრისა კეისარს, ღმერთისა ღმერთს“.
საჯარო ლექციის თემებია: სად არ უნდა გადაიკვეთოს და რა ურთიერთპასუხისმგებლობა არსებობს რელიგიასა და სახელმწიფოს შორის? როგორია თანამედროვე სამყაროში სეკულარიზმისადა დესეკულარიზმის ტენდენციები? სად გადის ის უხილავი ზღვარი, რომელიც კეისრისას კეისართან მიუჩენს ადგილს და ღვთისას კი – ღმერთთან.
დრო: 2 დეკემბერი, 19:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.

პროფესორ ნუნუ კაპანაძის საჯარო ლექცია დარგობრივი თარგმანის პრობლემატიკის შესახებ
2016-12-02 17:00
2 დეკემბერს, პარასკევს, 17:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ გერმანული ენის საზოგადოების (Gesellschaft für deutsche Sprache) ადგილობრივი განყოფილება გიწვევთ პროფესორ ნუნუ კაპანაძის საჯარო მოხსენებაზე: Fachübersetzen – ein Streitapfel zwischen Fachleuten und Fachübersetzern? Der Fall Georgien.
საჯარო ლექცია ეხება დარგობრივი კომუნიკაციის ერთ-ერთი სფეროს, დარგობრივი თარგმანის პრობლემატიკას. იგი გლობალიზაციის პროცესების უმნიშვნელოვანეს თანმდევ ფაქტორს წამოადგენს, რადგან მისი მნიშვნელობა, ტრანსკულტურული დარგობრივი კომუნიკაციის ფარგლებში, მუდმივად იზრდება. ამ ვითარებაში საქართველო განეკუთვნება იმ უიშვიათეს ქვეყნებს, სადაც მთარგმნელისა და, მით უფრო, დარგობრივი მთარგმნელის, კვალიფიკაციის შეძენა და დადასტურება, კვალიფიკაციების ჩარჩოს მიხედვით, საბაკალავრო განათლების ფარგლებში გათვალისწინებული არ არის. ვითარებას ვერ ცვლის უცხოური ენების ფილოლოგიების ბაკალავრიატის სასწავლო პროგრამებში შეთავაზებული ცალკეული საგანი, რადგან ფილოლოგისა და, ამ შემთხვევაში, დარგობრივი მთარგმნელის კომპეტენციები საფუძვლიანად განსხვავდება ერთმანეთისაგან, ეს კი განპირობებულია მთარგმნელობითი კომპეტენციის მიმწოდებელი „ტრადიციული“ საგნების პარალელურად ენის თანამედროვე ტექნოლოგიების დაუფლების აუცილებლობით, როგორებიცაა, მაგალითად, მთარგმნელი მეხსიერებები, მთარგმნელი სისტემები კომპიუტერის გამოყენებით, ტერმინოლოგიურ მონაცემთა ბანკები, ტერმინოლოგიის სათარგმნი სისტემები და სხვა. ეს კი იმ დროს, როცა დარგობრივი მთარგმნელის პროფესია, დარგობრივი კომუნიკაციის აქტუალობის საფუძველზე, ერთ-ერთ საკმაოდ მოთხოვნად პროფესიათა ჩამონათვალშია ნებისმიერ ქვეყანაში. ოთხწლიანი საბაკალავრო საფეხურის შემდეგ სტუდენტი ითვისებს რეალურად გამოსაყენებელ პროფესიას. თუმცა ისიც უნდა ითქვას, რომ ამ პროფესიის დაუფლება დამატებით დარგობრივ კვალიფიკაციასაც გულისხმობს, ხოლო ყოველივე ამის უზრუნველყოფა მხოლოდ სათანადო სასწავლო პროგრამების შემუშავების გზით არის შესაძლებელი.
დარგობრივი კომუნიკაციის თავისებურებიდან გამომდინარე, ხშირად დისკუსიის საგნად იქცევა ის, თუ რა კვალიფიკაციებს უნდა ფლობდეს დარგობრივი თარგმანის შემსრულებელი. აქტუალური რჩება შეკითხვა (მით უფრო ზემოთ აღწერილი ვითარების ფონზე საქართველოში), დარგის ექსპერტი უნდა ასრულებდეს დარგობრივ თარგმანს თუ ენის ექსპერტი. ამიტომ, მოხსენებაში ნიმუშების სახით წარმოდგენილი იქნება ქართულ დარგობრივ თარგმანში არსებული ვითარება. მოხსენების მიზანია, შედგეს დისკუსია საბაკალავრო განათლების კვალიფიკაციების ჩარჩოში „ახალი“ კვალიფიკაციების ჩართვის თაობაზე, რის აუცილებლობაც მკაფიოდ გამოიკვეთა, მით უფრო ისეთი პროფესიების დასაუფლებლად, რომლებიც პრაქტიკაზეა ორიენტირებული და რომლებზეც მოთხოვნა ნამდვილად არსებობს. ასეთი პრაქტიკული პროფესიების დასაუფლებლად გათვალისწინებული სასწავლო პროგრამები ევროპის საგანმანათლებლო სივრცეში ბაკალავრიატის ფარგლებში ხორციელდება, ხოლო საქართველოში არსებული თარგმანის სამაგისტრო პროგრამები, ჯერ ერთი, სხვა მიზნებს ემსახურება და უნდა ემსახურებოდეს კიდეც, და, მეორეც, ბევრ შემთხვევაში აქაც ბევრი სიახლეა პროგრამებში შესატანი, თუნდაც თანამედროვე ტექნოლოგიური ტენდენციების გათვალისწინებით.
მომხსენებლის შესახებ
ნუნუ კაპანაძე ივანე ჯავახიშვილის სახელობის თბილისის სახელმწიფო უნივერსიტეტი ასოცირებული პროფესორია და მუშაობს დარგობრივი ტექსტის ლინგვისტიკის, კომპიუტერული ლინგვისტიკისა და დარგობრივი თარგმანის საკითხებზე.
ლექციის ენა: გერმანული
დრო: 2 დეკემბერი, 17:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. N32), ილიას სახელმწიფო უნივერსიტეტი
დასწრება თავისუფალია.

საქართველოს განათლებისა და მეცნიერების სამინისტროს კრეათონი ტექნოპარკში
2016-12-02 11:45
18 დეკემბერს, 8:30-დან 23:00 საათამდე, საქართველოს განათლებისა და მეცნიერების სამინისტრო, განათლების მართვის საინფორმაციო სისტემა, საქართველოს ინოვაციების და ტექნოლოგიების სააგენტოს მხარდაჭერით ატარებს „კრეათონს“, რომლის ფარგლებშიც მონაწილეები 12 საათის განმავლობაში ერთმანეთს შეეჯიბრებიან საუკეთესო კონცეფციის შექმნაში.
მიმართულებები და თემატიკა:
კრეათონი მოიცავს სამ მიმართულებას:

ლოგოს დიზაინი (გრაფიკულად აწყობილი);
ვებგვერდის კონცეფცია (ვიზუალური დიზაინი);
მოკლემეტრაჟიანი ვიდეოს იდეა/კონცეფცია.

თემა გამოცხადდება უშუალოდ კრეათონის დაწყების წინ.
რა არის კრეათონი და ვის შეუძლია მონაწილეობა
კრეათონი მარათონის ტიპის ღონისძიებაა, სადაც მონაწილეები მოკლე დროში ინდივიდუალურად ან ჯგუფურად მუშაობენ კონკრეტული დავალების კრეატიულად შესრულებასა და ახალ იდეებზე. კრეათონში მონაწილეობის მიღება შეუძლიათ სტუდენტებს, სკოლის მოსწავლეებს და ყველა დაინტერესებულ პირს. მუშაობა შესაძლებელია ერთდროულად ერთ ან რამდენიმე მიმართულებაზე, რომელიც აუცილებელია მოინიშნოს რეგისტრაციისას. გუნდის წევრების რაოდენობა არ უნდა აღემატებოდეს სამ ადამიანს.
ჟიური და პრიზები
12-საათიანი მუშაობის შედეგს აფასებს კომპეტენტური ჟიური. თითოეული მიმართულებით გამოვლინდება გამარჯვებული, რომელსაც გადაეცემა ფულადი ჯილდო 1500 ლარის ოდენობით.
რეგისტრაცია
მონაწილეთა რაოდენობა შეზღუდულია. მონაწილეობის მიღება შეეძლება მხოლოდ დარეგისტრირებულ პირველ 100 ადამიანს.
რეგისტრაციის ვადაა: 5.12.2016-09.12.2016
სარეგისტრაციო ფორმა: http://mes.gov.ge/register
დამატებითი ინფორმაცია
კრეათონის მსვლელობისას უზრუნველყოფილი იქნება მონაწილეთა კვება. პროექტის ფარგლებში შექმნილ ნამუშევრებზე საავტორო/ქონებრივი უფლებების მფლობელი იქნება საქართველოს განათლებისა და მეცნიერების სამინისტრო.
მონაწილეობა უფასოა.
დრო: 18 დეკემბერი, 8:30-23:00 საათი
ადგილმდებარეობა: ტექნოპარკი (ინოვაციების ქ. #6)
გისურვებთ წარმატებას!

დიმიტრი უზნაძის დაბადებიდან 130 წლისთავისადმი მიძღვნილი კონფერენცია
2016-12-02 10:00
2 დეკემბერს, 10:00 საათზე, ილიას სახელმწიფო უნივერსიტეტში ილიაუნის დიმიტრი უზნაძის ფსიქოლოგიის ინსტიტუტი გამართავს დიმიტრი უზნაძის დაბადებიდან 130 წლისთავისადმი მიძღვნილ კონფერენციას. კონფერენციაში მონაწილეობას მიიღებს საქართველოში მომუშავე მრავალი მკვლევარი და პრაქტიკოსი ფსიქოლოგი.
კონფერენციაზე წარმოდგენილი მოხსენებები შეეხება განწყობის თეორიას, პიროვნების, სოციალურ, განათლებისა და კლინიკურ ფსიქოლოგიას.
მოხსენებებთან ერთად მოეწყობა პოსტერების სესიაც.
კონფერენცია გაიხსნება 10:00 საათზე, ილიას სახელმწიფო უნივერსიტეტის G106 აუდიტორიაში, პირველი, საერთო სესიის შემდეგ კი სესიები ორად გაიყოფა და გაგრძელდება E301 და E207აუდიტორიებში.
დრო: 2 დეკემბერი, 10:00 საათი
ადგილმდებარეობა: G106 აუდიტორია (გ. წერეთლის ქ. #1), ილიას სახელმწიფო უნივერსიტეტი

ირაკლი ფორჩხიძის საჯარო ლექცია: ცვალებადი გეოპოლიტიკური რეალობა: ტენდენციები და გამოწვევები
2016-12-01 19:00
1-ლ დეკემბერს, 19:00 საათზე, ილიას სახელმწიფო უნივერსიტეტის სამართლის სკოლის დეკანი, ირაკლი ფორჩხიძე, წაიკითხავს საჯარო ლექციას: „ცვალებადი გეოპოლიტიკური რეალობა: ტენდენციები და გამოწვევები“.
მომხსენებელი ისაუბრებს ახალი გლობალური გარემოს განვითარების ფონზე უსაფრთხოებისა და პოლიტიკის მიმართულებით შესაძლო გამოწვევებზე; ასევე, განიხილავს შემდეგ საკითხებს: ნაციონალიზმის ახალი ტალღა, ბრექსიტი, რუსეთის მზარდი ამბიციები რეგიონში, ისლამური სახელმწიფო, ჰიბრიდული ომები და საფრთხის ქვეშ მყოფი ტრანსატლანტიკური კონსენსუსი.
საჯარო ლექცია ჩატარდება ილიაუნის საჯარო პოლიტიკის კვლევისა და ტრენინგების ცენტრის (PPRTC) მიერ ორგანიზებული ლექციათა კურსის – „ევროპეიზაციის გავლენა საჯარო პოლიტიკის ცვლილებაზე საქართველოში“ – ფარგლებში. კურსის მიმდინარეობისას მსმენელები გაიღრმავებენ ცოდნას, თუ რა გავლენა მოახდინა ევროპეიზაციის პროცესმა საჯარო პოლიტიკის სხვადასხვა მიმართულებაზე საქართველოში: მაკროეკონომიკაზე, ჯანდაცვაზე, განათლებაზე, სამართალზე, თავდაცვასა და საგარეო პოლიტიკაზე.
ლექციის დასასრულს გაიმართება დისკუსია.
დრო: 1-ლი დეკემბერი, 19:00 საათი
ადგილმდებარეობა: G106 აუდიტორია (გ. წერეთლის ქ. #1), ილიას სახელმწიფო უნივერსიტეტი
დასწრება თავისუფალია.

„რეგტაიმი“ - ე. ლ. დოქტოროუს წიგნის პრეზენტაცია ილიაუნის ლიტერატურულ კლუბში
2016-12-01 19:00
1-ლ დეკემბერს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“ ილიაუნის ლიტერატურული კლუბი და გამომცემლობა „არეტე“ გიწვევთ ე.ლ. დოქტოროუს წიგნის პრეზენტაციაზე. რომანი, სახელწოდებით – „რეგტაიმი“, ქართულად პირველად ითარგმნა.
წიგნს მთარგმნელი, თამარ სუხიშვილი წარადგენს.
რომანის შესახებ
„რეგტაიმი“ ბრწყინვალე მაგალითია, თუ როგორ უნდა იწერებოდეს ისტორიული ბელეტრისტიკა, როცა უამრავი რეალური და გამოგონებული მოვლენა და პერსონაჟი, როგორც სხვადასხვა ფერის ნაჭრებისაგან შეკერილი საბანი, ერთ მთლიანობად აღიქმება; როცა ამბები და გმირები ორგანულადაა ერთმანეთთან შერწყმული და სამასგვერდიან რომანში ჩატეული. უბადლოდ არის გადმოცემული ამერიკის, განსაკუთრებით კი ნიუ-იორკის პორტრეტი, მისი სუნთქვა და სული“. – კინორეჟისორი ირაკლი მახარაძე
დრო: 1-ლი დეკემბერი, 19:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.

საინფორმაციო შეხვედრა ცენტრალური ევროპის უნივერსიტეტში სტიპენდიების მოპოვების შესაძლებლობების შესახებ
2016-11-30 17:00
30 ნოემბერს, 17:00 საათზე, ილიას სახელმწიფო უნივერსიტეტის A101 აუდიტორიაში გაიმართება საინფორმაციო შეხვედრა ცენტრალური ევროპის უნივერსიტეტში სტიპენდიების მოპოვების შესაძლებლობების შესახებ.
შეხვედრას გაუძღვება საერთაშორისო განათლების ცენტრის წარმომადგენელი, ნათია ნანავა.
დეტალური ინფორმაცია იხილეთ ბმულზე.
დრო: 30 ნოემბერი, 17:00 საათი
ადგილმდებარეობა: A101 აუდიტორია (ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.

დიმიტრი აქუბარდიას საჯარო ლექცია: სეისმური პროფილირება არეკლილი ტალღების გამოყენებით
2016-11-30 14:00
30 ნოემბერს, 14:00 საათზე, ილიას სახელმწიფო უნივერსიტეტის I 204 აუდიტორიაში მეცნიერებათა ინსტიტუტისა და სეისმური მონიტორინგის ეროვნული ცენტრის გამოყენებითი გეოფიზიკის დეპარტამენტის უფროსი სპეციალისტი დიმიტრი აქუბარდია წაიკითხავს საჯარო ლექციას თემაზე: სეისმური პროფილირება არეკლილი ტალღების გამოყენებით.
ლექცია ჩატარდება დედამიწის შემსწავლელ მეცნიერებათა ინსტიტუტისა და სეისმური მონიტორინგის ეროვნული ცენტრის ყოველკვირეული სამსახურებრივი სემინარების ფარგლებში. სემინარებზე, რომლებიც გაიმართება ყოველ ოთხშაბათს, 14:00 საათზე, განიხილება დედამიწის შემსწავლელ მეცნიერებებში არსებული აქტუალური საკითხები.
ლექციის დრო: 30 ნოემბერი, 14:00 საათი
ადგილმდებარეობა: I 204 აუდიტორია (ნუცუბიძის ქ. №77), ილიას სახელმწიფო უნივერსიტეტი
დასწრება თავისუფალია.

რატი ამაღლობელის „სიტყვის სახელოსნო“: I მსოფლიო ომი და პოეტები
2016-11-29 19:00
29 ნოემბერს, სამშაბათს, 19:00 საათზე, ილიას სახელმწიფო უნივერსიტეტის წიგნის სახლში “ლიგამუსი” პოეტი რატი ამაღლობელი განაახლებს შეხვედრების ციკლს: პოეზია და რეციტაცია. პირველი შეხვედრის თემაა: I მსოფლიო ომი და პოეტები. მომხსენებელი განიხილავს შემდეგ საკითხებს: 1917 წლის თებერვლისა და ოქტომბრის რევოლუციები და რუსეთში „ვერცხლის საუკუნის“ დასასრული; სტალინი და მანდელშტამი; ბერია და ქართველი ხელოვანები.
დრო: 29 ნოემბერი, 19:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.

ილიაუნის სამეცნიერო კაფეში: "აქტიური გალაქტიკა „მარქარიან 421“-ის უპრეცედენტო ანთებები"
2016-11-29 18:00
29 ნოემბერს, სამშაბათს, 18:00 საათზე, ილიას სახელმწიფო უნივერსიტეტის E207 აუდიტორიაში ილიაუნის სამეცნიერო კაფე გიწვევთ შეხვედრაზე ილიაუნის საბუნებისმეტყველო მეცნიერებებისა და საინჟინრო ფაკულტეტის ასისტენტ-პროფესორთან, ბიძინა კაპანაძესთან.
ლექციის თემა: აქტიური გალაქტიკა „მარქარიან 421“-ის უპრეცედენტო ანთებები
ლაცერტიდები ქმნიან აქტიური გალაქტიკების ექსტრემალურ კლასს, რომლებშიც, დაკვირვების შედეგად, იკვეთება სამყაროს ერთ-ერთი ყველაზე მაღალენერგიული და არასტაციონარული პროცესები. გასული 40 წლის განმავლობაში წარმოებული ინტენსიური კვლევების მიუხედავად, ჯერ კიდევ ბევრი პრობლემაა გადასაჭრელი მათი ფიზიკური ბუნებისა და დაკვირვებების შედეგად გამოვლენილი სხვადასხვა ნიშან-თვისების სრულყოფილად ასახსნელად. ამ მხრივ, განსაკუთრებით აღსანიშნავია შედარებით ახლომდებარე ლაცერტიდი – „მარქარიან 421“, რომელიც დროდადრო უჩვენებს რენტგენული გამოსხივებისა და სპექტრის ექსტრემალურ ცვალებადობას. 2013 წლის აპრილში, მოცემულმა ობიექტმა განიცადა უპრეცედენტოდ მძლავრი რენტგენული ანთებები, რაც შესწავლილ იქნა შოთა რუსთაველის ეროვნული სამეცნიერო ფონდის მიერ დაფინანსებული ფუნდამენტური კვლევების საგრანტო პროექტის ფარგლებში და მიღებული შედეგები გამოქვეყნდა ერთ-ერთ ყველაზე მაღალრეიტინგულ საერთაშორისო ჟურნალში „The Astrophysical Journal“.
დრო: 29 ნოემბერი, 18:00 საათი
ადგილმდებარეობა: E207 აუდიტორია (ჩოლოყაშვილის გამზ. #3/5), ილიას სახელმწიფო უნივერსიტეტი
დასწრება თავისუფალია.

გალ ჰერცის ლექცია-სემინარები თემაზე: „ენა და ძალადობა“
2016-11-29 15:42
5-9 დეკემბერს, ილიას სახელმწიფო უნივერსიტეტის სოციალური და კულტურის კვლევების ინსტიტუტის მოწვევით, ბერლინის (გერმანია) ლიტერატურისა და კულტურის კვლევების ცენტრის მკვლევარი, გალ ჰერცი, ჩაატარებს ლექცია-სემინარების ციკლს: „ენა და ძალადობა“.
ლექცია-სემინარების განრიგი
საჯარო ლექცია: ომის დადგმის კრიტიკა – კარლ კრაუსი და პირველი მსოფლიო ომი
დრო: 5 დეკემბერი, 19:00 საათი
ადგილმდებარეობა: A101 აუდიტორია (ჭავჭავაძის გამზ. #32), ილიას სახელმწიფო უნივერსიტეტი
სემინარი I: Pro Patria Mori – პოეტები ომში, ვალტერ ფლექსი და ვილფრედ ოუენი
დრო: 6 დეკემბერი, 15:00 საათი
ადგილმდებარეობა: ილიაუნის E209 აუდიტორია, (ჩოლოყაშვილის გამზ. #3/5)
სემინარი II: ძალადობის ხმა – ჟან ამერი გონების ლიმიტებთან
დრო: 7 დეკემბერი, 13:00 საათი
ადგილმდებარეობა: ილიაუნის C317 აუდიტორია, (ჭავჭავაძის გამზ. #32)
სემინარი III (თეატრალური დადგმითურთ): ენა და ძალადობა ჰანოხ ლევინის „მკვლელობაში“
დრო: 9 დეკემბერი, 19:00 საათი
ადგილმდებარეობა: E115 აუდიტორია (ჩოლოყაშვილის გამზ. #3/5), ილიას სახელმწიფო უნივერსიტეტი
ლექცია-სემინარებზე დასწრება თავისუფალია.

ბათუ ქუთელიას საჯარო ლექცია: ევროპეიზაციის გავლენა საქართველოს თავდაცვის პოლიტიკაზე
2016-11-28 19:00
28 ნოემბერს, 19:00 საათზე, ილიას სახელმწიფო უნივერსიტეტის G106 აუდიტორიაში საქართველოს ატლანტიკური საბჭოს ვიცეპრეზიდენტი, ბათუ ქუთელია, წაიკითხავს საჯარო ლექციას თემაზე: „ევროპეიზაციის გავლენა საქართველოს თავდაცვის პოლიტიკაზე“.
საჯარო ლექცია ჩატარდება ილიაუნის საჯარო პოლიტიკის კვლევისა და ტრენინგების ცენტრის (PPRTC) მიერ ორგანიზებული ლექციათა კურსის – „ევროპეიზაციის გავლენა საჯაროპოლიტიკის ცვლილებაზე საქართველოში“ – ფარგლებში. კურსის მიმდინარეობისას მსმენელები გაიღრმავებენ ცოდნას იმის შესახებ, თუ რა გავლენა მოახდინა ევროპეიზაციის პროცესმასაჯარო პოლიტიკის სხვადასხვა მიმართულებაზე საქართველოში: მაკროეკონომიკაზე, მეწარმეობაზე, ჯანდაცვაზე, განათლებაზე, სამართალზე, თავდაცვასა და საგარეო პოლიტიკაზე.
ლექციის დასასრულს გაიმართება დისკუსია.
დრო: 28 ნოემბერი, 19:00 საათი
ადგილმდებარეობა: G106 აუდიტორია (გ. წერეთლის ქ. #1), ილიას სახელმწიფო უნივერსიტეტი
დასწრება თავისუფალია.

ილიაუნი კავკასიის მთიანი რეგიონის პირველ ფორუმს უმასპინძლებს
2016-11-28 17:21
29 ნოემბერს, 16:45-დან 19:00 საათამდე, ილიას სახელმწიფო უნივერსიტეტში ჩატარდება კავკასიის მთიანი რეგიონის პირველი ფორუმი (კავკასიის მთიანი ფორუმი): მეცნიერება და პრაქტიკა მდგრადი განვითარებისათვის.
ფორუმი, რომელსაც 28 ნოემბრიდან 1-ლი დეკემბრის ერთდროულად ორი უნივერსიტეტი – ივანე ჯავახიშვილის სახელობის თბილისის სახელმწიფო უნივერსიტეტი და ილიას სახელმწიფო უნივერსიტეტი – უმასპინძლებს, გაიმართება კავკასიის მთიანი რეგიონის სამეცნიერო ქსელის (SNC-mt) ეგიდით, შვეიცარიის ეროვნული სამეცნიერო ფონდის, შვეიცარიის განვითარებისა და თანამშრომლობის სააგენტოსა და გაერთიანებული ერების ორგანიზაციის გარემოს დაცვის პროგრამის ფინანსური მხარდაჭერით. ფორუმი თავს მოუყრის კავკასიის მთიანი რეგიონების განვითარებით დაინტერესებულ 150-მდე მეცნიერს, მკვლევარს, პრაქტიკოსს და დაინტერესებულ პირს. მონაწილეებს სიტყვით მიმართავენ საქართველოს მთავრობის წარმომადგენლები და შვეიცარიის ელჩი საქართველოში.
აღნიშნული ღონისძიება მნიშვნელოვანია კავკასიის რეგიონში მოღვაწე მეცნიერების, სამთავრობო ექსპერტებისა და პრაქტიკოსებისთვის ინფორმაციის გაცვლისა და გამოცდილების გაზიარების კუთხით.
ფორუმის მიზანია:

ხელი შეუწყოს მხარეთა შორის დიალოგის გაღრმავებას, რეგიონული თანამშრომლობის განვითარებას და კავკასიის მთიანი რეგიონის მდგრადი განვითარების უკეთეს კოორდინაციას;
შეაჯამოს კავკასიის რეგიონში მდგრადი განვითარების არსებული მდგომარეობა;
დასახოს და გამოავლინოს კავშირები სამეცნიერო კვლევას, პოლიტიკის შემუშავებასა და პრაქტიკულ საქმიანობას შორის;
წარმოაჩინოს კავკასიის მთიანი რეგიონის მდგრადი განვითარებისთვის მეცნიერულად დასაბუთებული აუცილებელი ღონისძიებები;
ხელი შეუწყოს აზრთა გაცვლას „სამეცნიერო დღის წესრიგის“ ფორმატში კავკასიაში ერთობლივი კვლევის გასაღრმავებლად;
გაზარდოს კავკასიის რეგიონის ცნობადობა ევროპულ და მსოფლიო არენაზე.

დრო: 29 ნოემბერი, 16:45-19:00 საათი
ადგილმდებარეობა: წიგნის სახლი ,,ლიგამუსი”, B201 აუდიტორია, A101 აუდიტორია (ჭავჭავაძის გამზ. #32), ილიას სახელმწიფო უნივერსიტეტი
ფორუმის დეტალური პროგრამა იხილეთ თანდართულ დოკუმენტში.

სიმონ ჯანაშიას საჯარო ლექცია: განათლების სისტემის პრივატიზაცია პრობლემები და პერსპექტივები
2016-11-25 19:00
25 ნოემბერს, პარასკევს, 19:00 საათზე, ილიას სახელმწიფო უნივერსიტეტის წიგნის სახლში „ლიგამუსი“, ლიბერალიზმის სასწავლო ცენტრის ორგანიზებით, განათლების საკითხების მკვლევარი, სიმონ ჯანაშია, წაიკითხავს საჯარო ლექციას: „განათლების სისტემის პრივატიზაცია. პრობლემები და პერსპექტივები“.
სახელმწიფოს მრავალი მარცხის საპასუხოდ, მოაგვაროს განათლების სისტემის პრობლემები, მოქალაქეებისა და პოლიტიკოსების ნაწილი განათლების დაწესებულებების განსახელმწიფოებრიობაში ეძებს გამოსავალს. მათი აზრით, კერძო განათლების სისტემა უკეთეს საგანმანათლებლო შედეგებს, განვითარების პერსპექტივასა და თავისუფლების მეტ ხარისხს გვპირდება. რა ვიცით განკერძოების იდეის განხორციელების შესახებ მსოფლიოსა და საქართველოში? რა პრობლემები და პერსპექტივები შეიძლება დავინახოთ ამ მოძრაობის უკან?
დრო: 25 ნოემბერი, 19:00 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია

გერმანელი არქიტექტორის, მარკუს პენელის, დისკუსია: No Old No City!
2016-11-25 17:30
21-25 ნოემბერს, ილიას სახელმწიფო უნივერსიტეტის საბუნებისმეტყველო მეცნიერებებისა და საინჟინრო ფაკულტეტის ორგანიზებით, ილიაუნის ეწვევა გერმანელი არქიტექტორი და ქალაქდამგეგმარებელი, O&O Baukunst სახელოსნოს ბერლინის ოფისის ხელმძღვანელი, მარკუს პენელი. იგი ერთი კვირის განმავლობაში სტუდენტებთან ერთად იმუშავებს პროექტებზე, რომლებიც გულისხმობს ქალაქში არსებული მიტოვებული ინდუსტრიული ნაგებობების გამოყენებით ფუნქციურად ახალი უბნების ჩამოყალიბებას და არსებული ნაგებობების რეაბილიტაციას. მარკუს პენელი ილიაუნის სტუდენტებს წარუდგენს რამდენიმე საკუთარ პროექტს და განიხილავს არსებულ ტენდენციებს მდგრადი არქიტექტურის კუთხით.
25 ნოემბერს, 17:30 საათზე „იმფაქტჰაბში“ („ფაბრიკა“) მარკუს პენელი გაუძღვება დისკუსიას თემაზე: No Old No City! დისკუსიაზე განხილული იქნება ძველის ტრანსფორმაცია და მეორეული გამოყენების სტრატეგიები.
პროექტი ხორციელდება საქართველოში აშშ-ის საელჩოს დემოკრატიის ხელშეწყობის პროგრამის ფარგლებში.

პროფესორ ალან ლაბუსის საჯარო ლექცია: ხორვატი ერის ფორმირების პროცესი XVI საუკუნის დასაწყისიდან XIX საუკუნის ბოლომდე
2016-11-25 17:00
25 ნოემბერს, 17:00 საათზე, ილიას სახელმწიფო უნივერსიტეტის A 101 აუდიტორიაში, ბალთაზარის გამოყენებითი მეცნიერებების უნივერსიტეტის (ზაგრები, ხორვატია) პროფესორი, ალანლაბუსი, წაიკითხავს საჯარო ლექციას თემაზე: „ხორვატი ერის ფორმირების პროცესი XVI საუკუნის დასაწყისიდან XIX საუკუნის ბოლომდე“. პროფესორი ალან ლაბუსი, ამავე დროს, ზემოხსენებული უნივერსიტეტის საერთაშორისო ურთიერთობების სამსახურს ხელმძღვანელობს.
დრო: 25 ნოემბერი, 17:00 საათი
ადგილმდებარეობა: A101 აუდიტორია (ჭავჭავაძის გამზ. №32), ილიას სახელმწიფო უნივერსიტეტი
დასწრება თავისუფალია.

ჰეზერ უაითის საჯარო ლექცია: სწავლის პროცესისგან სიამოვნების მიღება ქცევის გამოყენებითი ანალიზის მეშვეობით
2016-11-25 12:00
მიკროსაფინანსო ორგანიზაცია „კრედო“, სოციალური პასუხისმგებლობის ფარგლებში, ილიას სახელმწიფო უნივერსიტეტის ბავშვის განვითარების ინსტიტუტთან ერთად მორიგ პროექტს ახორციელებს. 21-26 ნოემბერს, „კრედოს“ ფინანსური მხარდაჭერით, ინსტიტუტს სტუმრობს ჯეიმს მედისონის უნივერსიტეტის ფსიქოლოგიურ მეცნიერებათა მაგისტრი, ამერიკის ქცევის ანალიტიკოსთა საბჭოს მიერ სერტიფიცირებული, ქცევის ლიცენზირებული ანალიტიკოსი ჰეზერ უაითი, რომელიც წაიკითხავს საჯარო ლექციას: „სწავლის პროცესისგან სიამოვნების მიღება ქცევის გამოყენებითი ანალიზის მეშვეობით“.
დრო: 25 ნოემბერი, 12:00 საათი
ადგილმდებარეობა: ილიას სახელმწიფო უნივერსიტეტის წიგნის სახლი „ლიგამუსი“ (ჭავჭავაძის გამზ. #32)
დასწრება თავისუფალია.

შიდასაუნივერსიტეტო ჩემპიონატი ბილიარდში
2016-11-25 11:55
მიმდინარე წლის 23 დეკემბერს ილიას სახელმწიფო უნივერსიტეტის სტუდენტურ საქმეთა დეპარტამენტი ატარებს შიდასაუნივერსიტეტო ჩემპიონატს ბილიარდში (სახეობა „პული“ (8)).
ჩემპიონატი ჩატარდება საბილიარდო კლუბში „რიო“. კენჭისყრა გაიმართება 23 დეკემბერს, შეჯიბრის დაწყებამდე 1 საათით ადრე.
პირველ, მეორე და მესამე ადგილზე გასულ სტუდენტებს საშუალება მიეცემათ, ილიას სახელმწიფო უნივერსიტეტის სახელით მონაწილეობა მიიღონ საქართველოს სტუდენტურ უნივერსიადაზე, რომელიც ჩატარდება 2017 წლის იანვარში.
დაინტერესების შემთხვევაში, გთხოვთ, შეავსოთ ელექტრონული სარეგისტრაციო ფორმა 20 დეკემბრამდე.
საკონტაქტო ინფორმაცია
ტელ.: (+995 32) 222 00 09 (270)/(+995 514) 77 89 89
ელფოსტა: student.affairs@iliauni.edu.ge

ჩემპიონატი ფუტსალში - ილიაუნი vs ღია სასწავლო უნივერსიტეტი
2016-11-24 19:00
24 ნოემბერს, 19:00 საათზე, ილიაუნის ფუტსალის ნაკრები, საუნივერსიტეტო სპორტის ფედერაციის თასის გათამაშების ჯგუფური ეტაპის მესამე მატჩს ღია სასწავლო უნივერსიტეტის გუნდთან გამართავს. შეხვედრა ჩატარდება სპორტკომპლექსში “არენა-1” (უნივერსიტეტის ქ. N2).
დრო: 24 ნოემბერი,19:00 საათი
ადგილმდებარეობა: სპორტკომპლექსში “არენა-1” (უნივერსიტეტის ქ. N2).

გიორგი ბაქრაძის საჯარო ლექცია: ეროვნული ბანკის მონეტარული და საზედამხედველო პოლიტიკის ძირითადი მიმართულებები
2016-11-24 19:00
24 ნოემბერს, 19:00 საათზე, ილიას სახელმწიფო უნივერსიტეტის G106 აუდიტორიაში საქართველოს ეროვნული ბანკის პრეზიდენტის მრჩეველი, გიორგი ბაქრაძე, წაიკითხავს საჯარო ლექციას: „ეროვნული ბანკის მონეტარული და საზედამხედველო პოლიტიკის ძირითადი მიმართულებები“.
მომხსენებელი ისაუბრებს საქართველოში უკანასკნელი 20 წლის განმავლობაში ეროვნული ბანკის მიერ წარმოებული მონეტარული და საზედამხედველო პოლიტიკის განვითარების პროცესზე და მასში უცხოური გამოცდილების საუკეთესო მაგალითების გამოყენებაზე.
საჯარო ლექცია ჩატარდება ილიაუნის საჯარო პოლიტიკის კვლევისა და ტრენინგების ცენტრის (PPRTC) მიერ ორგანიზებული ლექციათა კურსის – „ევროპეიზაციის გავლენა საჯარო პოლიტიკის ცვლილებაზე საქართველოში“ – ფარგლებში. კურსის მიმდინარეობისას მსმენელები გაიღრმავებენ ცოდნას იმის შესახებ, თუ რა გავლენა მოახდინა ევროპეიზაციის პროცესმა საჯარო პოლიტიკის სხვადასხვა მიმართულებაზე საქართველოში: მაკროეკონომიკაზე, მეწარმეობაზე, ჯანდაცვაზე, განათლებაზე, სამართალზე, თავდაცვასა და საგარეო პოლიტიკაზე.
ლექციის დასასრულს გაიმართება დისკუსია.
დრო: 24 ნოემბერი, 19:00 საათი
ადგილმდებარეობა: G106 აუდიტორია (გ. წერეთლის ქ. #1), ილიას სახელმწიფო უნივერსიტეტი
დასწრება თავისუფალია.

ჰეზერ უაითის ტრენინგი აუტიზმის მქონე ბავშვების მშობლებისთვის
2016-11-23 14:00
მიკროსაფინანსო ორგანიზაცია „კრედო“, სოციალური პასუხისმგებლობის ფარგლებში, ილიას სახელმწიფო უნივერსიტეტის ბავშვის განვითარების ინსტიტუტთან ერთად, მორიგ პროექტს ახორციელებს. 21-26 ნოემბერს, „კრედოს“ ფინანსური მხარდაჭერით, ინსტიტუტს სტუმრობს ჯეიმს მედისონის უნივერსიტეტის ფსიქოლოგიურ მეცნიერებათა მაგისტრი, ამერიკის ქცევის ანალიტიკოსთა საბჭოს მიერ სერტიფიცირებული, ქცევის ლიცენზირებული ანალიტიკოსი ჰეზერ უაითი, რომელიც ჩაატარებს ტრენინგს აუტიზმის მქონე ბავშვების მშობლებისთვის.
ტრენინგის თემები:

აუტიზმის მიმოხილვა;
ქცევის გამოყენებითი ანალიზის გამოყენება აუტიზმთან მიმართებაში;
პრობლემური ქცევების შემცირება სახლის გარემოში.

დრო: 23 ნოემბერი, 14:00-19:00 საათი
ადგილმდებარეობა: B 201 აუდიტორია (ჭავჭავაძის გამზ. #32), ილიას სახელმწიფო უნივერსიტეტის ბავშვის განვითარების ინსტიტუტი
ტრენინგზე დასწრებისთვის, გთხოვთ, შეავსოთ სარეგისტრაციო ფორმა.

ილიაუნის „ფორბსის“ კლუბში: ზაქარია ზალიკაშვილის საჯარო ლექცია
2016-11-22 19:00
22 ნოემბერს, 19:00 საათზე, ილიას სახელმწიფო უნივერსიტეტის E405 („ფორბსის“) აუდიტორიაში, ილიას სახელმწიფო უნივერსიტეტისა და ForbesGeorgia–ს ურთიერთთანამშრომლობის ფარგლებში, კომუნიკაციების და ბრენდინგის სპეციალისტი, მედიაპროდიუსერი, ზაქარია ზალიკაშვილი, წაიკითხავს საჯარო ლექციას.
მომხსენებლის შესახებ
თბილისის ბიზნესის ინსტიტუტის დასრულების შემდეგ ზაქარია ზალიკაშვილი აშშ-ში გაემგზავრა და დაამთავრა სამხრეთ კალიფორნიის (აშშ) უნივერსიტეტის კინო- და ტელეხელოვნების ფაკულტეტი, სპეციალობით – კინორეჟისურა. პროფესიული გამოცდილება მიიღო საქართველოს სხვადასხვა კომპანიის მარკეტინგის განყოფილებაში წამყვანი სპეციალისტის და დეპარტამენტის ხელმძღვანელის პოზიციებზე. 2000 წლამდე მუშაობდა GORBI-ის სოციოლოგიური და მარკეტინგული კვლევების პროექტებზე (თამბაქოს, გამამხნევებელი სასმელების, ტელეკომუნიკაციის და სხვა ტრანსნაციონალურ კომპანიებთან. მსოფლიო ბანკთან); ამავე პერიოდში, ჯონ ჰოპკინსის უნივერსიტეტთან და სხვა საერთაშორისო ფონდებთან ერთად, აწარმოებდა სხვადასხვა ტიპის სოციალური კამპანიებს.
ზაქარია ზალიკაშვილი სხვადასხვა დროს ხელმძღვანელობდა სარეკლამო სააგენტოს „აუდიენცია“, რადიოს „მწვანე ტალღა“ და კომპანია „ჯეოსელის“ მარკეტინგულ კომუნიკაციებს. მან 2005 წელს დააფუძნა მარკეტინგული კონსულტაციების კომპანია „სტრომბოლი“, ხოლო 2006 წელს – კომპანია „კომუნიკატორი“. 2014 წლიდან ხელმძღვანელობს საზოგადოებასთან ურთიერთობების დეპარტამენტს ქართულ ამერიკულ ინდუსტრიულ ჯგუფში “ჯორჯიან ემერიქან ელოიზ”.
დრო: 22 ნოემბერი, 19:00 საათი
ადგილმდებარეობა: E405 („ფორბსის“) აუდიტორია (ჩოლოყაშვილის გამზ. #3/5), ილიას სახელმწიფო უნივერსიტეტი
დასწრება თავისუფალია.
2016 წელი

შიდასაუნივერსიტეტო ჩემპიონატი მაგიდის ჩოგბურთში
2016-11-22 17:29
მიმდინარე წლის 17 დეკემბერს, ილიას სახელმწიფო უნივერსიტეტის სტუდენტურ საქმეთა დეპარტამენტი ატარებს შიდასაუნივერსიტეტო ჩემპიონატს მაგიდის ჩოგბურთში (ვაჟები, გოგონები).
ჩემპიონატი ჩატარდება ილიას ბაღში არსებულ მაგიდის ჩოგბურთის კლუბში. კენჭისყრა გაიმართება 17 დეკემბერს, შეჯიბრის დაწყებამდე 1 საათით ადრე.
პირველ, მეორე და მესამე ადგილზე გასულ სტუდენტებს საშუალება მიეცემათ, ილიას სახელმწიფო უნივერსიტეტის სახელით, მონაწილეობა მიიღონ საქართველოს სტუდენტურ უნივერსიადაზე.
დაინტერესების შემთხვევაში, გთხოვთ შეავსოთ ელექტრონული სარეგისტრაციო ფორმა 14 დეკემბრამდე.

საინფორმაციო შეხვედრა ERASMUS+ გაცვლითი პროგრამის ფარგლებში
2016-11-22 16:30
22 ნოემბერს, 16:30 საათზე, ილიას სახელმწიფო უნივერსიტეტის A 101 აუდიტორიაში გაიმართება საინფორმაციო შეხვედრა Erasmus+ გაცვლითი პროგრამის ფარგლებში ილიას სახელმწიფო უნივერსიტეტის სტუდენტებისთვის არსებული შესაძლებლობების შესახებ.
მიმდინარე კონკურსების შესახებ დეტალური ინფორმაციისთვის იხილეთ შემდეგი ბმულები:

2016/17 წლის გაზაფხულის სემესტრში დაგეგმილი მობილობები სტუდენტებისთვის
2017/18 წლის შემოდგომის სემესტრში დაგეგმილი მობილობები სტუდენტებისთვის

შეხვედრას ასევე დაესწრება საქსიონის უნივერსიტეტის (ნიდერლანდები) წარმომადგენელი, რომელიც ისაუბრებს კონკრეტულად საქსიონის უნივერსიტეტთან თანამშრომლობის ფარგლებში დაფინანსებული მობილობების შესახებ.
საკონტაქტო ინფორმაცია:
საგარეო ურთიერთობების სამსახური
➳ ჩოლოყაშვილის 3/5, ოთახი E208
☏ 995 322 220009-367
✉ erasmusplus@iliauni.edu.ge

„ვაზი კლდოვანი მთის ფერდობებზე“- ერმანო ოლმის დოკუმენტური ფილმის ჩვენება
2016-11-22 16:30
22 ნოემბერს, 16:30 საათზე, ილიას უნივერსიტეტის იტალიური კულტურის ცენტრში (აუდიტორია S501) მოეწყობა იტალიელი რეჟისორის, ერმანო ოლმის, დოკუმენტური ფილმის – „ვაზი კლდოვანი მთის ფერდობებზე“ – ჩვენება. ერმანო ოლმი ოქროს პალმის რტოსა (კანის კინოფესტივალი, 1978) და ოქროს ლომის (ვენეციის კინოფესტივალი, 1988) მფლობელი რეჟისორია.
დრო: 22 ნოემბერი, 16:30 საათი
ადგილმდებარეობა: აუდიტორია S501 (გ. წერეთლის ქ. #3), ილიას სახელმწიფო უნივერსიტეტის იტალიური კულტურის ცენტრი
დასწრება თავისუფალია.

ხელთათმანი, რომელიც პაციენტს ინსულტის შემდეგ რეაბილიტაციის პროცესში დაეხმარება - ილიაუნის მეიქათონის გამარჯვებული სტარტაპიდეა
2016-11-22 14:47
14-20 ნოემბერს, ილიას სახელმწიფო უნივერსიტეტმა და ილიაუნის სამრეწველო ინოვაციების ლაბორატორიამ (FabLab Iliauni), გლობალური მეწარმეობის კვირეულის ფარგლებში, ჩაატარეს მეიქათონი – „შენი სტარტაპიდეა რეალობაში“.
პროექტში მონაწილე გუნდები ერთმანეთს ინოვაციური და უნიკალური იდეების შეზღუდულ დროში შექმნაში შეეჯიბრნენ, შემდეგ კი, ილიაუნის ფაბლაბში არსებული თანამედროვე ტექნოლოგიების გამოყენებითა და მაღალი კვალიფიკაციის მქონე როგორც ქართველი, ისე უცხოელი ექსპერტების მენტორობით, იდეის პირველადი პროტოტიპები შექმნეს.
მეიქათონის ფარგლებში, შეიქმნა 19 საინტერესო პროექტი, რომელთაც ეტაპობრივად გაგაცნობთ.
ჟიურის გადაწყვეტილებით, კონკურსის გამარჯვებული პროექტი გახდა ხელთათმანი, რომელიც პაციენტს ინსულტის შემდეგ რეაბილიტაციაში ეხმარება.
პროექტის ავტორები არიან გიორგი ცხოვრებაძე (თავისუფალი უნივერსიტეტის კომპიუტერული მეცნიერებებისა და მათემატიკის სკოლის (MACs) სტუდენტი) და დიმიტრი ცხოვრებაძე (მასაჩუსეტსის ტექნოლოგიების ინსტიტუტის (MIT) ელექტროინჟინერიისა და კომპიუტერული მეცნიერებების ფაკულტეტის სტუდენტი).
მეიქათონში გამარჯვებული გუნდისთვის კომპანიამ „ბილაინი“ დააწესა პრიზი. გამარჯვებული გუნდის წევრები 2017 წლის თებერვალში გაემგზავრებიან ბარსელონაში (ესპანეთი), მობილური ტექნოლოგიების მსოფლიო კონგრესზე. აღნიშნული ღონისძიება „ბილაინის“ მობილური აპლიკაციების კონკურსის – Eurasian Mobile Challenge – საბოლოო ეტაპია.
კომპანია „ბილაინი“ სრულად დაფარავს გამარჯვებული გუნდის წევრების ცხოვრების, მგზავრობისა და კონგრესში მონაწილეობის ხარჯებს. ასევე, გამარჯვებულ გუნდებს მიეცემათ საშუალება, გაიარონ აქსელერაციის პროცესი და დახვეწონ პროდუქტი ილიაუნის ფაბლაბის დახმარებით.
პროექტის შესახებ:
წელიწადში საშუალოდ 15 მილიონ ადამიანს ემართება ინსულტი. ინსულტის შემდეგ პაციენტი, როგორც წესი, კარგავს კიდურების მოძრაობის უნარს. რეაბილიტაციის მიზანია, ახლიდან გამოიმუშავოს ხელის/ ფეხის მოძრაობის უნარი, რომელიც ქვეითდება ინსულტის დროს. მოძრაობის უნარის დაბრუნებას სჭირდება, სულ მცირე, 3-4 თვე და მკურნალობის პროცესი საკმაოდ დიდ თანხებთან არის დაკავშირებული (აჭარბებს 10 000 აშშ დოლარს). გიორგი და დიმიტრი ცხოვრებაძეებმა, მეიქათონის ფარგლებში, შექმნეს ხელთათმანი, რომელიც პაციენტს ინსულტის შემდეგ რეაბილიტაციის პროცესში დაეხმარება და რომლის თვითღირებულებაც 150 დოლარს არ გადააჭარბებს.
გიორგი ცხოვრებაძე, ილიაუნის მეიქათონის მონაწილე: „მკურნალობის ერთ-ერთი მეთოდია Mirror Box, რომლის მიზანია ილუზიით ტვინის „მოტყუება“. პაციენტს დაზიანებული ხელი მოთავსებული აქვს ყუთში და მას ვერ ხედავს, ხოლო ყუთს გვერდზე აქვს სარკე. პაციენტმა უნდა აიღოს მონეტები და ჩაყაროს ყუთში ჯანსაღი ხელით, ოღონდ ამ დავალების შესრულებისას ხელს უნდა უყუროს სარკეში. ეს მეთოდი ხშირად გამოიყენება რეაბილიტაციისას და კვლევის შედეგები აჩვენებს, რომ აუმჯობესებს მოძრაობის უნარს.
ჩვენი ხელთათმანი პაციენტს რეაბილიტაციის პროცესში დაეხმარება შემდეგი პრინციპით – პაციენტი იკეთებს ხელთათმანს დაზიანებულ ხელზე, ხოლო მეორე ხელით სიმულაციაში ასრულებს სახალისო დავალებებს, იხილეთ სიმულაციის gif.
სენსორი აღიქვამს ხელის მოძრაობას და იმავე მოძრაობას ამეორებინებს ხელთათმანს. შედეგად, პაციენტი ამოძრავებს ორივე ხელს ერთნაირად, ხოლო ტვინი იწყებს კავშირების აღდგენას და უმჯობესდება მოძრაობის უნარი.
ხელთათმანით მკურნალობის პროცესი სამ ეტაპს მოიცავს. მათგან ბოლო ორ ეტაპზე შესაძლებელია ვირტუალური რეალობის გამოყენება, რომელსაც დიდი გავლენა აქვს ადამიანის ფსიქოლოგიაზე. მკურნალობის იმ ეტაპზე, როდესაც პაციენტის მდგომარეობა გაუმჯობესებულია, ხელთათმანი აღიქვამს პაციენტის მიერ გამოყენებულ ძალას (ანუ რამდენად ხრის პაციენტი ხელს) და ეხმარება მას ხელის მოხრაში, ანუ ხელთათმანი აადვილებს ხელის მოხრას და ნებისმიერი მოძრაობის შესრულებას.
ხელის მოძრაობის უნარი დროთა განმავლობაში უმჯობესდება და პაციენტი თანდათან მთლიანად გადადის თავისი ძალის გამოყენებაზე. ვირტუალური რეალობით ტვინის „მოტყუება“ აჩქარებს რეაბილიტაციის პროცესს და უფრო ეფექტურს ხდის მას“.
პროექტის ავტორების თქმით, მოწყობილობის დამზადების თვითღირებულება 150 დოლარს არ აღემატება. მომავალში ავტორები ფეხისთვისაც შექმნიან მსგავს მოწყობილობას.

პროფესორ დავით აფრასიძის საჯარო ლექცია: „ევროპეიზაცია, გეოპოლიტიკა და საჯარო პოლიტიკა. სომხეთისა და საქართველოს მაგალითი“
2016-11-21 19:00
ილიას სახელმწიფო უნივერსიტეტის საჯარო პოლიტიკის კვლევისა და ტრენინგების ცენტრი იწყებს ლექციათა სერიას: „ევროპეიზაციის გავლენა საჯარო პოლიტიკის ცვლილებაზე საქართველოში“. სალექციო კურსის ფარგლებში, მსმენელები გაიღრმავებენ ცოდნას იმის შესახებ, თუ რა გავლენა მოახდინა ევროპეიზაციის პროცესმა საჯარო პოლიტიკის სხვადასხვა მიმართულებაზე საქართველოში: მაკროეკონომიკაზე, მეწარმეობაზე, ჯანდაცვაზე, განათლებაზე, სამართალზე, თავდაცვასა და საგარეო პოლიტიკაზე.
21 ნოემბერს, 19:00 საათზე, ილიას სახელმწიფო უნივერსიტეტის G106 აუდიტორიაში, ლექციათა სერიის ფარგლებში, პირველ შეხვედრას გამართავს ილიას სახელმწიფო უნივერსიტეტის სრული პროფესორი, დავით აფრასიძე.
ლექციის თემაა: „ევროპეიზაცია, გეოპოლიტიკა და საჯარო პოლიტიკა. სომხეთისა და საქართველოს მაგალითი“.
მომხსენებელი წარმოადგენს შედარებით ანალიზს, თუ სამხრეთ კავკასიის ორ ქვეყანაში -საქართველოსა და სომხეთში მიმდინარე საჯარო პოლიტიკურ ცვლილებებზე რა გავლენა იქონია ევროპეიზაციის პროცესმა; ასევე, იგი შეეხება რუსეთსა და ევროკავშირს შორის არსებულ გეოპოლიტიკურ კონკურენციას და მის შედეგებს ევროკავშირის პოლიტიკაზე.
ლექციის დასასრულს გაიმართება დისკუსია, რომელზეც განხილული იქნება, თუ რა კავშირი შეიძლება იყოს, ერთი მხრივ, ევროპასთან დაახლოებასა და გეოპოლიტიკას, ხოლო, მეორე მხრივ, საჯარო პოლიტიკას შორის.
დრო: 21 ნოემბერი, 19:00 საათი
ადგილმდებარეობა: G106 აუდიტორია (გ. წერეთლის ქ. #1), ილიას სახელმწიფო უნივერსიტეტი
დასწრება თავისუფალია.

პროფესორ ქრისტიან ჯორდანოს საჯარო ლექცია
2016-11-21 18:30
21 ნოემბერს, 18:30 საათზე, ილიას სახელმწიფო უნივერსიტეტის წიგნის სახლში „ლიგამუსი“ საჯარო ლექციას წაიკითხავს შვეიცარიელი ანთროპოლოგი და სოციოლოგი, პროფესორი ქრისტიან ჯორდანო.
ლექციის თემაა: Europe: Cores, Peripheries and Postcolonial Relations.
ლექციის დასრულების შემდეგ, პროფესორს მიენიჭება ილიას სახელმწიფო უნივერსიტეტის საპატიო დოქტორის წოდება.
მომხსენებლის შესახებ
ქრისტიან ჯორდანო (Christian Giordano) შვეიცარიელი ანთროპოლოგი და სოციოლოგი, ფრიბურგის უნივერსიტეტის სრული პროფესორი და სოციალური ანთროპოლოგიის ინსტიტუტის დირექტორია. 2002 წლიდან იგი აღმოსავლეთი და ცენტრალური ევროპის ინტერფაკულტეტური ინსტიტუტის პრეზიდენტის თანამდებობას იკავებს. მის მრავალრიცხოვან ნაშრომებს შორისაა: „მსოფლიო ხედვა, პოლიტიკური ქცევა და ეკონომიკა პოსტკომუნისტური ტრანზიციის პროცესში (I-II) (1993 წ.), „ანთროპოლოგია და ეთიკა“ (1994 წ.), „პოლიტიკის ანთროპოლოგია შინ I-II“ (1999 წ.), „ინტერეთნიკური ურთიერთობები და პოლიტიკის მულტიკულტურალიზმი სამხრეთ-აღმოსავლეთ ევროპასა და სამხრეთ-აღმოსავლეთ აზიას შორის“ (2005 წ.) და სხვ.
ლექციის ენა: ინგლისური
დრო: 21 ნოემბერი, 18:30 საათი
ადგილმდებარეობა: წიგნის სახლი „ლიგამუსი“ (ჭავჭავაძის გამზ. #32), ილიას სახელმწიფო უნივერსიტეტი
დასწრება თავისუფალია.

ევროპის კოლეჯის სრული სამაგისტრო სტიპენდიები
2016-11-21 16:00
21 ნოემბერს, 16:00 საათზე, ილიას სახელმწიფო უნივერსიტეტის A101 აუდიტორიაში ევროპის კოლეჯის წარმომადგენლები ჩაატარებენ საინფორმაციო შეხვედრას ილიას სახელმწიფო უნივერსიტეტის სტუდენტებისთვის.
ევროპის კოლეჯი სტუდენტებსა და კურსდამთავრებულებს სთავაზობს სტიპენდიებს ევროპისმცოდნეობის ერთწლიან სრულ სამაგისტრო პროგრამებზე ბრიუგესა (ბელგია) და ვარშავაში (პოლონეთი).
შემოთავაზებული სამაგისტრო პროგრამები:
ვარშავის კამპუსი:
ევროპისმცოდნეობის ინტერდისციპლინარული პროგრამა
ბრიუგეს კამპუსი:
ევროკავშირის საერთაშორისო ურთიერთობები და დიპლომატია
ევროპული პოლიტიკური და ადმინისტრაციული სწავლება
ევროკავშირის ეკონომიკა
ევროკავშირის სამართალი
სტიპენდია მოიცავს:
სრულ კურსს. სტუდენტურ საცხოვრებელს, კვებას, ორმხრივ მგზავრობას, ყოველთვიურ სტიპენდიას.
აპლიკაციისთვის საჭირო ინფორმაციის და დოკუმენტების ჩამონათვალი:

აკადემიური გამოცდილება/აქტივობები;
პროფესიული გამოცდილება: დამსაქმებელი, დასაქმების ტიპი, ხანგრძლივობა;
ენების ცოდნის დამადასტურებელი დოკუმენტი (ინგლისური – B2, ფრანგული – A2/B1);
სამოტივაციო წერილი (მაქს. 600 სიტყვა);
2 რეკომენდატორის (უნივერსიტეტის პროფესორი) სახელი და ელექტრონული ფოსტის მისამართი;
CV Europass-ის ფორმატში;
დიპლომ(ებ)ის ასლი – ორიგინალის ენაზე და თარგმანი ინგლისურ ან ფრანგულ ენაზე (თუ ჯერ არ ფლობთ ხარისხს, მოპოვებისთანავე უნდა გაგზავნოთ ელფოსტით);
ნიშნების ამონაწერის ასლი – ორიგინალის ენაზე და თარგმანი ინგლისურ ან ფრანგულ ენაზე;
პასპორტის ან პირადობის მოწმობის ასლი;
საპასპორტე ფოტოსურათი.

განაცხადის გაკეთება:

აკადემიურ და ენის მოთხოვნებს გაეცანით ევროპის კოლეჯის ვებგვერდზე: https://www.coleurope.eu/
განაცხადი ელექტრონულად: https://admissions.coleurope.eu/login;
განაცხადების მიღების ბოლო ვადაა 2017 წლის 18 იანვარი.
შერჩევის პროცესი მოიცავს ორ ეტაპს: განაცხადების გადარჩევასა და გასაუბრებას.

საქართველოს სტუდენტური ჩემპიონატი კალათბურთში: ილიაუნი vs შავი ზღვის უნივერსიტეტი
2016-11-21 13:30
21 ნოემბერს, ილიას სახელმწიფო უნივერსიტეტის საკალათბურთო ნაკრები საქართველოს სტუდენტური ჩემპიონატის ჯგუფური ეტაპის მეორე მატჩს გამართავს. პირველ შეხვედრაში საქართველოს უნივერსიტეტთან დიდი ანგარიშით გამარჯვების (96:43) შემდეგ, ილიაუნის გუნდი შავი ზღვის საერთაშორისო უნივერსიტეტს დაუპირისპირდება.
ჩემპიონატს საქართველოს სპორტისა და ახალგაზრდობის სამინისტროსა და საქართველოს კალათბურთის ეროვნული ფედერაციის მხარდაჭერით ატარებს საქართველოს საუნივერსიტეტო სპორტის ფედერაცია. აღნიშნულ ტურნირში მონაწილეობს 20 უმაღლესი სასწავლებლის, მათ შორის, ილიას სახელმწიფო უნივერსიტეტის საკალათბურთო ნაკრებიც.
დრო: 21 ნოემბერი, 13:30 საათი
ადგილმდებარეობა: ვერის ბაღის საკალათბურთო კომპლექსი
